ซีมิโก้คลอดกองทุนทองคำขาย
ซีมิโก้เปิดตัวกองทุนทองคำซีมิโก้โกลด์กำหนดเงินลงทุนขั้นต่ำ 5,000บาท
28 ก.ย. 2554

ซีมิโก้เปิดตัวกองทุนทองคำซีมิโก้โกลด์กำหนดเงินลงทุนขั้นต่ำ 5,000บาท
บริษัทหลักทรัพย์จัดการกองทุนรวม (บลจ.) ซีมิโก้ เปิดเผยว่า บลจ.ซีมิโก้ ได้เปิดตัวกองทุนเปิดซีมิโก้โกลด์ (S-GOLD) เสนอขายนักลงทุนทั่วไปครั้งแรก (ไอพีโอ) ในวันที่ 27 ก.ย.-4 ต.ค. 2554 ขนาดโครงการ 1,000 ล้านบาท กำหนดเงินลงทุนขั้นต่ำ 5,000 บาท และไม่มีนโยบายจ่ายเงินปันผล 
กองทุนมีนโยบายลงทุนในกองทุน SPDR Gold ซึ่งเป็นกองทุนรวมอีทีเอฟที่จดทะเบียนซื้อขายในตลาดหลักทรัพย์ฮ่องกงเฉลี่ยในรอบปีบัญชีไม่น้อยกว่า 80% ของมูลค่าทรัพย์สินสุทธิของกองทุน นอกจากนี้กองทุนจะลงทุนในสัญญาซื้อขายล่วงหน้าเพื่อป้องกันความเสี่ยงจากอัตราแลกเปลี่ยนเงินตราต่างประเทศเกือบทั้งหมด โดยไม่น้อยกว่า 90% ของมูลค่าเงินลงทุนในต่างประเทศ
ทั้งนี้ ราคาทองคำในตลาดโลกช่วงที่ผ่านมาปรับตัวขึ้นแรงจากต้นปี 1,400 เหรียญสหรัฐต่อออนซ์ และทะยานแตะ 1,900 เหรียญสหรัฐต่อออนซ์ในเดือนก.ย. ก่อนร่วงลงหนักจากความกังวลหนี้ยุโรปและการชะลอตัวของเศรษฐกิจสหรัฐ ส่งผลให้นักลงทุนเทขายจนราคาทองลงมาเคลื่อนไหวแถว 1,649 เหรียญสหรัฐในปัจจุบัน